b'\n_START_ARTICLE_\nStasys Baranauskas-Baras\n_START_PARAGRAPH_\nStasys Baranauskas-Baras (1920 m. gegu\xc5\xbe\xc4\x97s 26 d. Mier\xc4\x8diuose, \xc5\xbdaliosios vals\xc4\x8dius, Vilkavi\xc5\xa1kio apskritis \xe2\x80\x93 2006 m. liepos 12 d. Oak Brooke prie \xc4\x8cikagos, Ilinojaus valstija, JAV)) \xe2\x80\x93 lietuvi\xc5\xb3 dainininkas (tenoras), JAV lietuvi\xc5\xb3 bendruomen\xc4\x97s veik\xc4\x97jas. Palaidotas \xc5\xa0v. Kazimiero lietuvi\xc5\xb3 kapin\xc4\x97se.\n_START_SECTION_\nBiografija\n_START_PARAGRAPH_\nDainavimo mok\xc4\x97si Kauno konservatorijoje ir J. B\xc5\xabt\xc4\x97no studijoje. Nuo 1944 m. studijavo dainavim\xc4\x85 ir dalyvavo koncertuose Vokietijoje, v\xc4\x97liau Vienoje, \xc4\x8cikagoje, Romoje._NEWLINE_1943 m. Kaune debiutavo kaip solistas. 1944 m. pasitrauk\xc4\x97 \xc4\xaf Vokietij\xc4\x85. 1948\xe2\x80\x931949 m. koncertavo Did\xc5\xbeiojoje Britanijoje. 1949 m. persik\xc4\x97l\xc4\x97 \xc4\xaf JAV ir koncertavo Australijoje, Italijoje, Kanadoje, Kolumbijoje, Pranc\xc5\xabzijoje, Vokietijoje, ir kitur, dalyvavo tarptautiniame muzikos festivalyje Austrijoje. Daugiausia koncertavo JAV, \xc4\x8cikagos lietuviu operoje suk\xc5\xabr\xc4\x97 13 vaidmen\xc5\xb3, \xc4\xafra\xc5\xa1\xc4\x97 plok\xc5\xa1teli\xc5\xb3._NEWLINE_Nuo 1958 m. dirbo Standard Federal banke \xc4\x8cikagoje, 1983\xe2\x80\x931998 m. \xc5\xa1io banko direktori\xc5\xb3 tarybos narys._NEWLINE_Pakviestas JAV ir Kanados Lietuvi\xc5\xb3 Bendruomeni\xc5\xb3, 1991 m. suorganizavo dviej\xc5\xb3 savai\xc4\x8di\xc5\xb3 trukm\xc4\x97s Lietuvi\xc5\xb3 muzikos festival\xc4\xaf \xc4\x8cikagoje, \xc5\xa1io festivalio vykdomojo komiteto pirmininkas. Festivalio metu vyko ir VII-oji JAV ir Kanados Lietuvi\xc5\xb3 dain\xc5\xb3 \xc5\xa1vent\xc4\x97._NEWLINE_Nuo 1977 m. Lietuvi\xc5\xb3 Fondo narys, direktori\xc5\xb3 Tarybos narys, Garb\xc4\x97s komiteto narys, pirm\xc4\x85 kart\xc4\x85 \xc4\xaf Lietuvi\xc5\xb3 Fondo direktori\xc5\xb3 Taryb\xc4\x85 i\xc5\xa1rinktas 1974 metais, po to perrinktas 10 kart\xc5\xb3. \xc5\xa0e\xc5\xa1ias kadencijas (1982\xe2\x80\x931985 m. ir 1988\xe2\x80\x931991 m.) Lietuvi\xc5\xb3 Fondo direktori\xc5\xb3 Tarybos pirmininkas, 1993\xe2\x80\x931995 m. ir 2002 m. Valdybos pirmininkas. Jo vadovavimo metais fondo administracijoje, finans\xc5\xb3 tvarkyme, darbuose ir veikloje \xc4\xafvesta daug naujovi\xc5\xb3._NEWLINE_1998 m. Lietuvos prezidento rinkimuose r\xc4\x97m\xc4\x97 Vald\xc4\x85 Adamk\xc5\xb3. 1997 m. \xc4\xafsteig\xc4\x97 S. Baro fondo premij\xc4\x85 jauniems Lietuvos dainininkams.'